google/wiki40b huggingface dataset:
Hydra Tidal Energy Technology

Hydra Tidal Energy Technology AS er en innovasjonsbedrift i Harstad som jobber med utviklingen av tidevannskraftverk. Selskapet ble grunnlagt i 2000 av gründer Svein Henriksen, som idag er direktør for forskning og utvikling i selskapet. Henriksen var lenge eneste ansatte i Hydra Tidal, men selskapet har idag en total stab seks personer. Målsetningen er salg og eksport av teknologi og installasjoner, nasjonalt så vel som internasjonalt.

Morild II

Hydra Tidal har utviklet tidevannskraftverket Morild II. Dette er en fullskala prototype på et flytende tidevannskraftverk som for tiden testes ut i Gimsøystraumen i Lofoten. Kraftverket ble åpnet av tidligere olje- og energiminister Terje Riis Johansen onsdag 23.11.2010. Morild II er dermed verdens første flytende tidevannskraftverk.

Teknologi

Morild II er bygget og satt sammen i Harstad, og har en turbindiameter på 23 meter. Rotorbladene er laget i limtre, noe som er med på å gi kraftverket oppdrift. Det er enda usikkerhet knyttet til hvor store strømmengder som kan produseres fra kraftverket, men gründer Svein Henriksen påstår at kraftverket skal kunne forsyne halve Norge med kraft. Det foreligger konkrete planer for en større utbygging i Moskstraumen i Lofoten. Den prosjekterte utbyggingen i Moskstraumen kan gi en strømproduksjon i Lofoten som er langt større enn hva regionen bruker av strøm idag.

Kostnader og ringvirkninger

De totale kostnadene til utvikling og bygging av Morild II har kommer på tilsammen 100 millioner kroner. Dette er kostnader som er ventet å gå ned når kraftverket kommer i serieproduksjon. Det er knyttet store forventninger til ringvirkningene prosjektet vil kunne føre med seg for regionen hvor krafrtverket bygges. Planen er at kraftverket skal kunne bygges i moduler, med leveranser fra ulike steder i landsdelen, og det er ventet at automatisert serieproduksjon kan gi flere hundre arbeidsplasser i Harstad. Forventningene er også store til at en utbyggning i Moskstraumen vil kunne bety store muligheter for ringvirkninger lokalt der kraftverket settes i produksjon, og det opereres med anslag på 50-60 arbeidsplasser.

Støtte

Utviklingen av prototypen har fått støtte fra det statlige Enova og Innovasjon Norge.

Problemer

I mars 2011 fant man feil på det strukturelle fagverket som var forårsaket av utmatting. Dette medførte at en del av verket falt av. Kraftverket måtte derfor tas til Svolvær i Lofoten for utbedringer. Selskapet insisterer på at de er et innovasjonsselskap, og at feil er forventet å oppstå når man driver med testing og utvikling.

Miljø

Selskapet oppgir selv at 80% av anlegget kan resirkuleres etter sin levetid på 30 år. I en studie utarbeidet i samarbeid med Høgskolen i Harstad og Kunnskapsparken Nord AS oppgis det også at produksjon av kraftverket genererer 40% av klimagassutslippene sammenlignet med produksjon av installasjoner til landbasert vindkraft.
Gerald Finzi

Liv og verker

Finzi ble født som yngste barn i en søskenflokk på fem. Begge foreldre var jødiske, faren fra Italia, moren fraTyskland. Finzi betraktet seg som agnostiker, men komponerte likevel kirkemusikk, som for eksempel julekantaten In terra pax fra 1954. Finzis hovedproduksjon omfatter ni sangsykluser. Seks av disse er basert på dikt av Thomas Hardy. Av andre verker kan nevnes solokantaten Dies natalis for sangstemme og strykere og en konsert for cello og orkester (1955).
Robert Bruce, jarl av Carrick

Bakgrunn

Robert Bruce var sønn og arving til faren av samme navn, Robert Bruce, 5. lord av Annandale, som krevde retten til den skotske tronen i 1290. Han var den ene av to konkurrerende og bitre rivaler.

Den skotske tronen

Det viktigste i Robert Bruces liv var Den store saken (The Great Cause) som ble avgjort i 1292 (til tross for at konen døde samme år). Det var det året som den skotske krone ble gitt til hans største rival, John Balliol, og ikke til hans far. Etter at Margaret av Skottland, også kalt for «Jomfruen fra Norge», døde på Orknøyene, var det ingen direkte arverekke til den skotske tronen. Av 13 ulike krav til tronen ble redusert til to gjenværende, sto det mellom Robert Bruce, 5. lord av Annandale (Roberts far) og John Balliol, lord av Galloway. Skottene klarte ikke å ta en avgjørelse og ba Edvard I av England til å opptre som upartisk dommer for å unngå borgerkrig. 
Den engelske kongen hadde derimot lenge ønsket å legge det skotske kongedømmet under England på samme måte som han allerede hadde underlagt seg Wales. Etter en lengre prosess valgte Edvard I til slutt Balliol den 17. november 1292 og kroningen skjedde få dager senere, 30. november. Den engelske kongen krevde deretter at kong John skulle sverge troskap til England. Skottland var å betrakte som vasselstat under England. Bruce-familien derimot tapte det som de mente var deres rettmessige plass på den skotske tronen.

Alliert med England

Både Robert og hans sønn, den nye jarlen av Carrick tok parti med Edvard I mot Balliol. I april 1294 fikk Roberts sønn Edvards tillatelse til å besøke Irland som en gjentjeneste for Bruce-familiens støtte til den engelske kongen. I 1295 giftet sønnen seg med sin første kone, Isabella av Mar, men som døde et år senere etter å ha født deres eneste barn, Marjorie Bruce, Roberts barnebarn.
Kong John Balliol bygde en allianse med Englands fiende Frankrike. Som svar sendte Edvard I en større hærstyrke mot den skotske grensen. Balliol beordret alle skotske menn om bære våpen og møte opp ved Caddolee nær grensen den 11. mars. Flere av de skotske adelsmennene valgte å ignorere beordringen, blant dem Roberts sønn, jarlen av Carrick. Balliol ga da Roberts eiendommer ved Annandale til John ‘Røde’ Comyn.
Max Planck-medaljen

Max Planck-medaljen er en utmerkelse utdelt årlig siden 1929 av Deutschen Physikalischen Gesellschaft (DPG) for innsats innen teoretisk fysikk. Utmerkelsen består av en gullmedalje med portrett av fysikeren Max Planck (1858–1947) og et diplom.
Lier Janitsjar

Lier Janitsjar er et amatørkorps i Lier som ble stiftet i 23. oktober 1931 under navnet Lier Hornmusikkforening. Dagens korps er et resultat av en sammenslåing med Lierstranden Musikkorps (stiftet 22. februar 1932).

Aktivitet

Lier Janitsjar er en kulturell drivkraft i Lier kommune. Korpset har ca. 30 medlemmer hvorav ca. 23 er aktivt spillende. Korpset er kjent for å bygge broer mellom ulike kulturelle retninger i kommunen, og har gjennomført utallige konserter på slik basis. Kor og korps, fotoklubb og korps, rockeband og korps, kulturskole og korps, teatergruppe og korps og tilsvarende.
På oppdrag fra Lier kommune laget korpset i samarbeid med Lierskovens dramathiiske selskab en jubileumsmarkering av 100-årsdagen for unionsoppløsningen. Forestillingen ble satt opp både i Lier og Falköping.
Korpsets dirigent er pr. 2017 Alte Sønstebø.
Korpset har eget opplæringsprogram.
Fridtjof Josefsen

Fridtjof Stensæth Josefsen (født 1990) er en norsk skuespiller og programleder.
Høsten 2011 debuterte Fridjof Josefsen med programmet Kollektivet som hadde første sending på TV2 16. september 2011 kl. 17. 30. De andre programlederne var Sebastian Trulsrud Brynestad, Cecilie Steinmann Neess, Kevin Vågenes og Jakob Schøyen Andersen. Sammen med Jakob Schøyen Andersen laget og spilte han i humorserien Hit for hit som ble vist på NRK1 fra januar 2018.
Han har og vært gjest i podkasten Dustene.
Søndre Nittedal skolekorps

Søndre Nittedal skolekorps ble stiftet 4. september 1988 etter en sammenslåing av Holm Skoles Musikkorps (1954) og Slattum Skoles Musikkorps (1937). Skolekorpset har øvelser på Li skole i Nittedal kommune. 
Siden 1992 har korpset vært med i Akershusmesterskapet (AM), som har vært arrangert i Lørenskog, samt norgesmesterskap. I 2002 satte korpset opp en større showkonsert, "Balle Frost og Leketøysbanditten". Dette var urframføring av stykket i konsertversjon, og var et samarbeid med Nittedal Strykeorkester og Rotnes Skolekorps. I 2014 deltok skolekorpset for første gang i barnetoget under 17. mai-feiringen i Karl Johan.  
Korpset har deltatt på Mjøsfestivalen på Gjøvik i 1992, og fikk lov til å delta på åpningen av Gjøvik olympiske fjellhall i 1993. I 1998 var de med i Music Makers festival i Bournemouth i England. Skolekorpset deltar på stevner i inn- og utland som Sverige, England, Tyskland, Kroatia og Italia.
Fylkesvei 5046

Fylkesveg 5046 går mellom Tveita og Eldøyane i Stord kommune. Veien er 3,0 km lang.
Frem til 2019 hadde veien betegnelsen Fv59.
Al Taweelah kraftverk

Al Taweelah kraftverk er et kombinert gasskrfatverk og oljekraftverk i Abu Dhabi i De forente arabiske emirater (FAE). Det har en installert produksjonskapasitet på 2890 MW for delt på 3 blokker / 11+6 turbiner. Anlegget ble installert i perioden 1999–2003 og med utvidelse i 2009. Brenselkilden er destillatolje eller naturgass. Dette er landets største kraftverk målt etter installert effekt.
Tetraetylbly

Tetraetylbly (engelsk tetra-ethyl lead, forkortet TEL) er en fargeløs væske med en behagelig lukt.
Den kjemiske formelen for tetraetylbly er (C₂H₅)₄Pb. Densiteten er 1,65 cm³, og væsken har et kokepunkt ved ca. 200 °C, under delvis spalting.
Tetraetylbly brukes ofte sammen med tetrametylbly som tilsetningsstoff til motorbrennstoffer (blybensin) for å øke oktantallet (antibankemiddel). Forbindelsen er meget giftig, og det gir opphav til blyforbindelser i eksosen. Av denne grunn er bruken av tetraetylbly forbudt i Norge i dag.
Falsamblesthis

Utseende

Små til middelsstore, lange og slanke, ensfarget mørkt brunlige trebukker. Antennene er tynne og noe lengre enn kroppen. Pronotum har rundede sider uten pigger, dekkvingene er parallellsidige.

Utbredelse

Slekten er utbredt i Sør-Amerika fra Venezuela i nord til det sørlige Brasil og Bolivia i sør.
Funkier Than a Mosquito's Tweeter

«Funkier Than a Mosquito's Tweeter» er en sang skrevet av Aillene Bullock som ble spilt inn og gitt ut på b-siden av singelen Proud Mary med Ike & Tina Turner i 1971. Sangen er også å finne på albumet Workin' Together som ble gitt ut senere samme år.
Nina Simone spilte inn sangen og ga den ut på albumet It Is Finished i 1974.
Nikka Costa spilte inn sangen og ga den ut på albumet Can'tneverdidnothin' i 2005.
Morgan James spilte inn sangen og ga den ut på albumet Live from Dizzy's Club Coca-Cola i 2012.
Lola Anglada

Liv og virke

Anglada utga sine første illustrasjoner for barn i 1906. I 1916 hadde hun sin første separatutstilling. Hun var politisk aktiv som feminist, katalansk nasjonalist og motstander av Primo de Riveras styre.
Anglada flyttet etter første verdenskrig til Paris og fortsatte sitt virke som illustratør for franske forlag, men utga også arbeider i Barcelona. Hun illustrerte bøker av kjente forfattere, men også lærebøker. I 1928 utga hun En Peret med egen tekst og illustrasjoner, etterfulgt av Margarida og Monsenyor Llangardaix året etter og Narcís i 1930.
Politisk engasjerte Anglada seg i Unió Catalanista. Hun sto på republikansk side i borgerkrigen i Spania, engasjerte seg i 
fagforeningen UGT og arbeidet for propagandaavdelingen i Generalitat de Catalunya. Etter borgerkrigen gikk hun i dekning i Tiana.
Hun samlet på dukker og etterlot samlingen sin til Barcelona by. Den befinner seg i Museo Romántico Can Llopis i Sitges.
I 1982 ble hun tildelt Sankt Georgskorset.
Eugenysa

Utseende

Middelsstore, brede og hvelvede, gjerne rødlige eller svarte bladbiller, kan ha noe metallisk glans. De er bredt skjoldformede, sidene av dekkvingene er kraftig utvidete og dekker beina. Pronotum er ikke like utvidet men dekker hodet slik at det ikke er synlig ovenfra. Dekkvingenes forhjørner er gjerne framskutte foran pronotum slik at dyret får en omtrent hjerteform sett ovenfra. Oversiden er kraftig punktert.

Levevis

Både larver og voksne lever på planter og eter fra dem. Denne gruppen omfatter arter med et subsosialt levevis, der hunnene passer på avkommet sitt

Utbredelse

Gruppen er utbredt i Sør-Amerika.
Heptachispa

Utseende

Middelsstore (ca. 6-7 millimeter), avlange, matte, brunlige bladbiller, dekkvingene med mørke tegninger. Oversiden er tett og kraftig punktert. Antennene består av 7 ledd og er korte og noe fortykkede mot spissen. Hodet er bredere enn langt. Pronotum er rektangulært, tett og grovt punktert.  Dekkvingene er jevnbrede og har 9 punktstriper (i den midtre delen parvise), tre opphøyde lengderibber, med en utoverrettet pigg på hvert bakhjørne.

Levevis

Både larver og voksne lever på planter og eter fra dem. Disse artene holder seg gjerne til én eller noen få vertsarter, larvene minerer i bladene til de samme plantene som de voksne gnager på. Artene lever på planter i familien Malpighiaceae.

Utbredelse

Slekten er utbredt fra Fransk Guyana i nord til Paraguay i sør.
Sint Maartens flagg

Sint Maartens flagg blei gjort offisielt 13. juni 1985. Det består av to horisontale bånd, det øverste rødt og det nederste blått, og et hvitt triangel ved stanga. I triangelet står landets våpen. Flaggets farger kommer fra Nederlands flagg.
Mimersparken

Mimersparken er en park som ligger mellom Bispebjerg Station og Mjølnerparken på Ydre Nørrebro i København.
Mimersparken åpnet i oktober 2012 i det tidligere DSB-arealet mellom Bispebjerg Station og Mjølnerparken. Det meste av parken kan overskues fra broen på Tagensvej. I parkens 38 000 m² er det plass til avslapning samt til diverse fysiske aktiviteter. Oppførelsen har kostet ca. 34 millioner danske kroner.
Tuvalus demografi

Tuvalus befolkning er beregna til 10 619 i 2012. 96 % er etniske polynesiere, nært beslektet med innbyggerne på Samoa og Tonga. Det store flertallet tilhører Den tuvalske kirke, et protestantisk kirkesamfunn. Tallene nedenfor er anslag fra 2012.

Spedbarnsdødelighet

33,55 dødsfall/1000 levendefødte barn
Theuremaripa

Utseende

Middelsstore (ca. 20 millimeter), ovale, noe blanke, rødlige eller brunlige til svarte skarabider. Scutellum er stort og langt trekantet. I motsetning til mange andre slekter i denne gruppen har de ikke metalliske farger.

Levevis

Larvene lever i råtten ved.

Utbredelse

Slekten er utbredt i det nordlige Sør-Amerika, fra Colombia og Fransk Guyana til Peru.
Greipstad (Vest-Agder)

Greipstad er et sokn og en tidligere norsk kommune i Vest-Agder. Den ble i 1913 skilt ut fra Søgne kommune. I 1964 ble Greipstad, det meste av Finsland og en mindre del av Øvrebø slått sammen til Songdalen kommune. 
Greipstad (og Søgne) ble eget prestegjeld 10. juli 1604. Greipstad er fortsatt eget sokn under Søgne prestegjeld i Mandal prosti.
Allegiant: Part 1

Om filmen

Filmen er basert på boken Allegiant av Veronica Roth, som er den tredje i Divergent-serien. Den er også den tredje filmen av fire i filmserien, etter Divergent (2014) og Insurgent (2015), og før Allegiant: Part 2 (2017). Allegiant: Part 1 hadde kinopremiere i 18. mars 2016 i USA.

Handling

Tris og Four opplever verden utenfor gjerdet, og blir tatt inn i beskyttende varetekt av et mystisk byrå kjent som Byrået for genetisk velferd.
Norgesmesterskapet i svømming

Norgesmesterskapet i svømming har blitt arrangert i regi av Norges Svømmeforbund hvert år siden 1911,
bare avbrutt i 1914 og 1940-45 på grunn av de to verdenskrigene.
Norges Svømmeforbund ble stiftet i 1910. Det første norgesmesterskapet ble avholdt i Stavanger i 1911 med følgende øvelser:
100 meter, 400 meter og 1000 meter frisvømming, 200 meter brystsvømming, 100 meter ryggsvømming, 30 meter undervannssvømming, 
dykking, rette stup, varierende stup, kunstsvømming og vannpolo. Dessuten følgende øvelser for kvinner: 100 meter frisvømming, 50 meter ryggsvømming, kunstsvømming og rette stup. 
Dykking, undervannssvømming og kunstsvømming gikk etterhvert ut av NM-programmet, mens nye øvelser og distanser kom til.
NM i stup og vannpolo ble lenge arrangert sammen med NM i svømming, siden alle disse grenene sorterte under Norges Svømmeforbund.
NM i svømming ble delt i to, innendørs og utendørs, i 1961. I 1977 skiftet mesterskapene navn til hhv. NM kortbane (25-metersbasseng) og NM langbane (50-metersbasseng). I det siste har NM kortbane blitt arrangert i mars/april hvert år, mens NM langbane arrangeres i juli.
Det er verd å merke seg at det første svømme-NM i 1911 også hadde øvelser for kvinner. Dette gjorde at svømming var
en av meget få idretter som kvinner kunne utøve allerede på denne tiden. Til sammenligning slapp kvinner til i NM i friidrett først i 1947, på ski i 1954 og i fotball i 1978.
Lasiopsis

Utseende

Middelsstore, blanke, brune oldenborrer. Oversiden er fint hårete og kraftig punktert.

Utbredelse

I Europa finnes slekten i Russland. Ellers er den utbredt i Sentral-Asia.
Amaldus Nielsens plass (Vestkanttorvet)

Amaldus Nielsens plass (kalles også Vestkanttorvet) er en plass med park og markedsplass på Frogner i Oslo.

Beliggenhet og navn

Amaldus Nielsens plass ligger ved Professor Dahls gate i øst og nordøst, Tidemands gate i nordvest, Eckersbergs gate i sydvest, og direkte til bebyggelse i syd. Plassen ligger helt nord i strøket Frogner på grensen mot Majorstua og Hegdehaugen, cirka 300 meter fra Frognerparkens nordøstlige hjørne (Frogner stadion). 
Plassen ble i 1934 oppkalt etter den norske maleren Amaldus Nielsen (1838–1932), som fra 1870-tallet bodde på Bernerløkken i Majorstuveien 8, et par hundre meter fra plassen. Inntil 1934 het plassen Professor Dahls plass.
Ender

Biologi

Ender skiller seg fra plystreender (Dendrocygninae) gjennom morfologiske og atferdsmessige forskjeller. Plystreender ligner mer på små, slanke gjess, og de uttrykker en karakteristisk plystrende lyd når de flyr, eter og sosialiserer. Ender skiller seg fra skarvender (Oxyurinae) gjennom morfologiske forskjeller i stjerten. Skarvender særpreges av en stiv, kort stjert med smale fjær. Ender skiller seg fra svaner og gjess gjennom en betydelig mindre fysisk størrelse, og ved at de har svømmelapp på baktåen, noe svaner og gjess mangler.
Ender viser tydelig kjønnsdimorfisme, gjennom at hannens fjærdrakt er mer prangende enn hunnens, som ofte er kamuflasjefarget.

Alternativ inndeling

I Norge har det vært vanlig å dele ender i tre grupper, etter levevis: grasender (bl.a. slektene Aix, Anas og Marmaronetta), som eter planter på grunt vann; dykkender (bl.a. slektene Aythya, Somateria, Melanitta, Bucephala), som dykker etter virvelløse dyr; fiskender (slekten Mergus), som jakter og eter fisk. Dette systemet har ingen sammenheng med virkelig slektskap mellom artene, og gravand og mange andre arter faller utenfor.
Famagusta (distrikt)

Famagusta er ett av seks distrikter på Kypros, delvis beliggende i området Nord-Kypros. Her ligger byen Famagusta med samme navn.
Distriktet består av kommunene Agia Napa, Akanthou, Deryneia, Famagusta, Lefkoniko, Lysi og Paralimni.
Young (Uruguay)

Kommune

Byens ordfører (alcalde) er Rául Lafluf (2012).

Transport

Ruta 3 forbinder Young med Trinidad og San José de Mayo (sør) og Bella Unión (nord).
 Ruta 25 forbinder Young med Guichón og Tacuarembó.
Ljudmila Pavlitsjenko

Bakgrunn

Ljudmila Pavlitsjenko ble født i Bila Tserkva i 1916. Hun flyttet til Kiev med resten av familien i en alder av fjorten år. I Kiev ble hun med i en pistolklubb og hun utviklet seg snart til en meget flink skarpskytter.  I 1937, som student ved Kiev Universitet forsvarte hun sin masteroppgave om Bohdan Khmelnytsky. I juni 1941 var Pavlitsjenko 24 år gammel, og hun studerte historie på sitt fjerde år ved universitetet, da det nasjonalsosialistiske Tyskland innledet sin invasjon av Sovjetunionen med sin lenge planlagte Operasjon Barbarossa.

Andre verdenskrig

Pavlitsjenko var blant de aller første som meldte seg som frivillige soldater ved rekrutteringskontoret, hvor hun valgte å bli med i infanteriet og deretter kom hun inn i Den røde armé. 
Pavlitsjenko hadde muligheten til å bli sykepleier, men hun nektet fordi hun ville bli i hæren og kjempe for sitt land med våpen. I det sovjetiske militæret ble hun en av cirka 2000 kvinner som ble satt inn som snikskyttere, hvorav rundt 500 overlevde krigen. Hun kjempet i omtrent to og en halv måned nær byen Odessa, hvor hun hadde 187 bekreftede drepte. Da tyskerne fikk kontroll over Odessa ble hennes enhet trukket ut og sendt til Sevastopol på Krimhalvøya, hvor hun kjempet sammenhengende i mer enn åtte måneder. I mai 1942 ble løytnant Pavlitsjenko tilregnet drapene på 257 tyske soldater. Hennes totale antall drepte under den andre verdenskrig kom på over 300, hvorav 36 fiendtlige snikskyttere.
I juni 1942 ble Pavlitsjenko såret av bombekasterild. På grunn av sin voksende berømmelse ble hun tatt ut av kamp og sendt til rehabilitering. Hun ble deretter sendt til Canada og USA for et PR-besøk, og ble den første sovjetiske borger til å bli mottatt av en amerikansk president da Franklin Roosevelt ønsket henne velkommen i Det hvite hus. Senere ble Pavlitsjenko invitert av Eleanor Roosevelt til en rundreise rundt hele USA der hun skulle fortelle om sine erfaringer.
Etter å ha oppnådd graden major, kom Ljudmila Pavlitsjenko aldri tilbake i direkte kamp mot tyskerne, men i stedet ble hun satt inn som instruktør. Hun trente opp sovjetiske snikskyttere frem til krigens slutt. I 1943 ble hun tildelt Den gyldne stjerne for ordenen Helt av Sovjetunionen, og hun fikk sitt portrett på et sovjetisk frimerke. 
Etter krigen ble hun ferdig med sin utdannelse ved universitetet i Kiev og begynte på sin karriere som historiker. Fra 1945 til 1953 var hun ansatt som vitenskapelig assistent av den sovjetiske marinen. Hun var senere aktiv i den sovjetiske komité for krigsveteraner.
Pavlitsjenko døde den 10. oktober 1974 i en alder av 58 år. Hun ble gravlagt i Moskva. 
To jubileumsmynter og flere frimerker ble senere utgitt i Sovjetunionen med Pavlitsjenkos portrett.
Pop Idol

Pop Idol er et britisk musikalsk talentprogram som ble vist på ITV1 fra 2001 til 2003. Programmet var en talentkonkurranse der målet var å finne den beste nye sangeren, eller popidolet, i Storbritannia. Impresario Simon Fuller sto bak konseptet, som er blitt eksportert til en rekke land, deriblant Norge som Idol.
Programmet ble lagt på is etter The X Factor ble lansert av Idol-dommer Simon Cowell i 2004.
Myrmecophilidae

Utseende

Knøttsmå (mindre enn 5 mm), tettvokste, skjellkledte, vingeløse sirisser.
Hodet er rundet med små fasettøyne, antennene forholdsvis kraftige og litt kortere enn kroppen. Kroppen er høyt hvelvet. Hunnene har sterkt utvidete, flate baklår, dette er mindre utpreget hos hannene.

Levevis

Disse sirissene er knyttet til maur, som gruppens latinske navn (som betyr "maur-venn-lignende") tyder på. De kan leve i maurtuene eller følge maurene langs deres stier. Noen arter følger mange ulike maur-arter, andre ser ut til bare å følge én art. Det er uklart hvordan de samvirker med maurene, men de ser ut til å væøre helt avhengige av dem. Noen få arter er knyttet til termitter istedenfor maur. En del av artene er trolig parthenogenetiske, og hunnene legger uvanlig store egg.

Utbredelse

Gruppen er utbredt over det meste av verden, men de fleste lever i tropiske eller subtropiske områder.

Fossil art

Det er beskrevet én fossil art i familien, Araripemyrmecophilops gracilis fra tidlig Kritt.
Jakob Sverdrup (1881–1938)

Biografi

Han var sønn av biskop og statsråd Jakob Liv Rosted Sverdrup (1845–99) og Marie B. Suur (1845–1916). Han var bror til religionsprofessor Georg Johan Sverdrup (1885–1951).
Etter examen artium 1900 og Krigsskolen 1901,  tok han språkhistorisk embetseksamen (1908) og jobbet blant annet i Mosjøen før han i 1914 ble universitetsstipendiat og dosent i gamle germanske språk.  Sverdrup tok doktorgrad med avhandlingen Zum germanischen Verbalsystem (1929).  Han ble tilsatt som professor i germansk filologi ved Universitetet i Oslo (1929–38) der han bidro til faget og skrev lærebøker.  Hans bok om tysk syntaks ble fullført av hans etterkommer, professor Ingerid Dal.
Jakob Sverdrup giftet seg i 1909 med Marie Ramm Hoel (1874–1961).